**คณะกรรมการอาหารแห่งชาติ เห็นชอบแผนด้านการจัดการขยะอาหาร และแผนด้านโภชนาการ**

**ภายใต้แผนปฏิบัติการด้านการจัดการด้านอาหารของประเทศไทย ระยะที่ 1 (พ.ศ. 2566 - 2570)**

คณะกรรมการอาหารแห่งชาติ (คกอช.) เป็นองค์กรหลักและกลไกของประเทศในการกำหนดนโยบายและยุทธศาสตร์ที่เกี่ยวกับอาหารในทุกมิติ พัฒนาระบบอาหารของประเทศให้ครอบคลุมห่วงโซ่อาหาร และบูรณาการ การดำเนินงานของหน่วยงานต่าง ๆ ที่เกี่ยวข้อง

เมื่อวันพฤหัสบดีที่ 11 มกราคม 2567 **นายสมศักดิ์ เทพสุทิน รองนายกรัฐมนตรี** เป็นประธาน  
การประชุมคณะกรรมการอาหารแห่งชาติ ครั้งที่ 1/2567 ได้มีมติ**เห็นชอบ (ร่าง) แผนที่นำทางการจัดการขยะอาหาร (พ.ศ. 2566 - 2573)** เพื่อมุ่งสู่เป้าหมายที่ยั่งยืน (SDGs) เพื่อลดขยะอาหารของโลกลงครึ่งหนึ่ง ภายในปี พ.ศ. 2573 **และ (ร่าง) แผนปฏิบัติการด้านการจัดการขยะอาหาร ระยะที่ 1 (พ.ศ. 2566 - 2570)** จัดทำโดยกรมควบคุมมลพิษ เพื่อลดปริมาณการสูญเสียอาหารและลดขยะอาหาร ซึ่งเป็นกรอบและทิศทาง  
ในการป้องกันและแก้ไขปัญหาการจัดการขยะอาหารของประเทศทั้งระบบ รวมทั้งมีมติเห็นชอบ **(ร่าง) แผนปฏิบัติการด้านโภชนาการแห่งชาติ ระยะที่ 1 (พ.ศ. 2566 - 2570)** จัดทำโดยกรมอนามัย   
เพื่อลดจำนวนคนขาดแคลนอาหาร และลดจำนวนคนที่มีภาวะโภชนาการทั้งขาดและเกิน ใช้เป็นแผนชี้นำ  
การดำเนินงานส่งเสริม ให้ความรู้ สร้างความตระหนักเพื่อการปรับพฤติกรรมการบริโภคอาหารของผู้บริโภค  
ได้อย่างเหมาะสม โดยแผนทั้งสองฉบับนี้มีวัตถุประสงค์**เพื่อใช้เป็นกรอบแนวทางปฏิบัติให้บรรลุผล  
ตามเป้าหมายระดับชาติภายใต้แผนปฏิบัติการด้านการจัดการด้านอาหารของประเทศไทย ระยะที่ 1   
(พ.ศ. 2566 - 2570)**

**รองนายกรัฐมนตรี** กล่าวในตอนท้ายว่า เพื่อให้การดำเนินงานคณะกรรมการอาหารแห่งชาติเป็นไปอย่างมีประสิทธิภาพ เกิดประสิทธิผล จึงขอให้ทุกหน่วยงานบูรณาการร่วมมือและประสานการทำงานให้เป็นระบบ โดยยึดหลักให้ประเทศไทย “**มีความมั่นคงด้านอาหาร และโภชนาการอย่างยั่งยืน ทั้งในภาวะปกติและภาวะวิกฤต”**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ 11 มกราคม 2567 ข่าวแจก 44 / ปีงบประมาณ พ.ศ. 2567**